A spanyol nagydíjon Sainz hűtési problémákra panaszkodott, amit az energia-visszanyelő rendszer cseréjével orvosoltak. A rendkívüli forróság ellenére a csapat jól helytállt, Sainz hatodik, Norris tizedik lett, és eddigre már annyi pontot értek el, mint 2018-ban egész évben összesen. Belgiumban új, már a következő évre szánt fejlesztéseket próbáltak ki. Sainz motorja a verseny előtt megadta magát, így a futamon el sem indulhatott, Norris pedig hetedik lett. A soron következő olasz nagydíjnak ígéretesen futott neki a csapat: már a harmadik szabadedzésen második és harmadik helyen voltak, Sainz a harmadik, Norris a hatodik helyről indulhatott. A rajt után Sainz a második, Norris a harmadik helyen haladt, ám a verseny közben bejött a biztonsági autó. A kerékcserék és egy piros zászlós megszakítás utáni újabb rajtot követően a hetedik és a nyolcadik helyről folytatták a versenyt. Norris végül negyedik lett, Sainz pedig, aki nagyszerű versenyt futott, körökön keresztül folyamatosan harcban volt a győzelemért, de Pierre Gasly mindössze 4 tizedes különbséggel előtte ért célba. Sainz így is második lett, ami a 2014-es ausztrál nagydíj óta a csapat legjobb eredménye lett.